**GUÍA DIDÁCTICA PARA O PROXECTO**

**“FILM MUSIC FUN”**

INTRODUCIÓN

Este proxecto vai dirixido a 2º ESO na área de Música, en inglés. Polo tanto, é axeitado para os centr plurilingües ou os centros con seccións bilingües.

En cada materia os contidos son agrupados en bloques, o que non supón unha secuencia nin implica unha organización pechada. Os contidos do proxecto “Film Music Fun” traballaranse en conxunto e así será en xeral tamén con todos os elementos curriculares. Adoptarase unha metodoloxía máis adecuada ás características da aprendizaxe das alumnas e dos alumnos aos que vai dirixido.

O currículo da materia de música está organizado en catro bloques moi relacionados entre si, que son abordados por este proxecto para 2º ESO:

* Bloque 1: interpretación e creación
* Bloque 2: escoita
* Bloque 3: contextos musicais e culturais
* Bloque 4: música e tecnoloxía.

O fío conductor do proxecto xira en torno á música no cine (que pola súa banda é unha parte específica do Bloque 3).

A materia de música incide directamente na competencia conciencia e expresións culturais. Fomenta a capacidade de comprender e valorar criticamente diferentes manifestacións culturais e musicais a través do tempo e de distintas zonas do mundo.

A música é unha materia que conxuga a creación individual cunha creación colectiva, e que permite pola súas propias características unha excelente atención á diversidade levada a cabo en circunstancias absolutamente naturais e fluídas. Fomenta a actividade colaborativa entre o alumnado así como a convivencia, a integración e o traballo en grupo.

Ademais, a música é un fenómeno cultural e artístico dunha gran trascendencia cultural e histórica que contribúe a posicións abertas, críticas e reflexivas no alumnado. Ten un peso importante na súa formación emocional e intelectual e favorece un desenvolvemento integral da persoa.

A música potencia o desenvolvemento de capacidades como a comunicación oral e escrita, o pensamento matemático, ou o coñecemento tecnolóxico e científico, o cal axuda á adquisición das competencias. Ademais, fomenta a creación recollendo unha diversidade de expresión polo alumnado que expresa de maneira artística unha diversidade ante o fenómeno da música. Polo tanto, con este proxecto poténciase a expresión musical – tocando e cantando- e tamén a composición musical a través de programas informáticos como Musescore e a creación e edición de vídeos con programas como o editor de vídeos de YouTube e Lightworks.

Entre os outros obxectivos a resaltar deste proxecto están dotar ao alumnado dun vocabulario que permita a descrición de fenómenos musicais; comprender e expresarse da maneira máis axeitada en lingua inglesa; comprender a linguaxe musical como medio de expresión artística; entender a música como un fenómeno intimamente relacionado coa historia e coa sociedade; e fomentar a sensibilidade de cara á escoita e tamén á expresión música; e o incremento do coñecemento cultural en xeral e sobre o cine en particular.

A difusión da música a partir dos descubrimentos sobre gravación foi espectacular. Co desenvolvemento das tecnoloxías aumentou moi axiña o acceso aos fenómenos musicais para o gran público e xurdiron novas maneiras de creación, interpretación e difusión. Hoxe en día as novas tecnoloxías son un factor evidente de atracción para a xuventude e a aprendizaxe da música faise moi motivadora usando as mesmas. Ofrecen inmensas posibilidades de acceso ao mundo musical en xeral, e isto inclúe por suposto o cine.

Como xa dixemos anteriormente, o cine é o fío conductor do proxecto. Considerado “a séptima arte”, pode recoller en si mesmo diversas artes. Ten unha linguaxe propia e neste sentido o alumnado terá que coñecer un vocabulario básico, que introducimos nos contidos e terá o seu desenvolvemento ao longo das distintas unidades. Así mesmo estudiaranse algunhas das técnicas máis coñecidas na composición de música para o cine.

A música cumpre moitas funcións distintas nunha película e estas serán estudiadas no proxecto, con actividades de lectura e visionado de vídeos pero sobre todo con actividades prácticas de creación e edición de vídeos musicais.

OBXECTIVOS EDUCATIVOS

Entre os obxectivos pretendidos destacamos:

**a** - asumir responsablemente os seus deberes, coñecer e exercer os seus dereitos no respecto ás demais persoas, practicar a tolerancia, a cooperación e a solidariedade entre as persoas e os grupos, exercitarse no diálogo, afianzando os dereitos humanos e a igualdade de trato e de oportunidades entre mulleres e homes, como valores comúns dunha sociedade plural, e prepararse para o exercicio dunha cidadanía democráctica

**b** - desenvolver e consolidar hábitos de disciplina, estudio e traballo individual e en equipo como condición necesaria para unha realización eficaz das tarefas da aprendizaxe e como medio de desenvolvemento persoal

**e** - desenvolver destrezas básicas na utilización das fontes de información para adquirir novos coñecementos con sentido crítico, adquirir unha preparación básica no campo das tecnoloxías, especialmente as de información e comunicación

**i** - comprender e expresarse en lingua inglesa de maneira apropiada

**l** - coñecer, valorar e respetar os aspectos básicos da cultura e da historia propias e das outras persoas, así como o patrimonio artístico e cultural, coñecer mulleres e homes que realizaran achegas importantes á cultura e á sociedade galega e a outras culturas do mundo

**m** - coñecer e aceptar o funcionamento do propio corpo e doutras persoas, respectar as diferencias, afianzar os hábitos de coidado e saúde corporais

**n** - apreciar a creación artística e comprender a linguaxe das manifestacións artísticas, utilizando diversos medios de expresión e de representación

**ñ** - coñecer e valorar os aspectos básicos do patrimonio cultural e artístico de Galicia, fomentar a participación na súa conservación e respectar a diversidade lingüística e cultural como dereito dos pobos e das persoas, desenvolvendo actitudes de interese e respecto cara ao exercicio deste dereito.

Hai que resaltar que co alumnado hai que traballar dunha maneira constante a defensa de medidas de apoio á convivencia, tolerancia e igualdade. Polo tanto, o seguinte obxectivo está presente de maneira constante e impregna toda a programación:

**c -** valorar e respectar a diferencia de sexos e igualdade de dereitos e oportunidades entre eles, rexeitar a discriminación das persoas por razón de sexo ou por calquera outra condición ou circunstancia persoal ou social, así como rexeitar os estereotipos que supoñan discriminación entre homes e mulleres e calquera manifestación de violencia contra a muller.

ASPECTOS CURRICULARES

A ensinanza realízase a través das seguintes **competencias clave** establecidas no decreto do currículo, e que son as seguintes:

Comunicación lingüística (CCL).

Competencia matemática e competencias básicas en ciencia e tecnoloxía (CMCCT).

Competencia dixital (CD).

Aprender a aprender (CAA).

Competencias sociais e cívicas (CSC).

Sentido de iniciativa e espírito emprendedor (CSIEE).

Conciencia e expresións culturais (CCEC).

### Contidos, criterios de avaliación, estándares de aprendizaxe, competencias clave

**PROXECTO “FILM MUSIC FUN”**

|  |  |  |  |  |
| --- | --- | --- | --- | --- |
| Obxectivos | Contidos | Criterios de avaliación | Estándares de aprendizaxe | Competencias clave |
| **Bloque 1. Interpretación e creación** | | | | |
| n  ñ  m | B1.4. Interpretación individual e en grupo.  B1.6. Fomento da sensibilidade estética desenvolvida a través da compresión e a interiorización da música. | B1.1. Interpretación individual e en grupo de pequenas obras ou fragmentos musicais. | MUB1.2. Recoñece e aplica os ritmos e os compases a través da lectura ou audición de pequeñas obras ou fragmentos musicais. | CMCCT  CCEC |
| n | B.1.7. Grafías e outras formas de notación musical, convencionais e propias, empregadas como expresión musical. | B1.2. Distinguir e utilizar os elementos de representación gráfica da música. | MUB.1.2.1. Distingue e emprega os elementos que se utilizan na representación gráfica da música. | CCEC |
| a  b  d | B1.10. Práctica das pautas básicas da interpretación.  B1.11. Aceptación e cumprimento das normas que rexen a interpretación en grupo.  B1.12. Aceptación e predisposición para mellorar as capacidades técnicas e interpretativas propias. | B1.4. Amosar interese polo desenvolvemento das capacidades e as habilidades técnicas como medio para as actividades de interpretación, aceptando e cumprindo as normas que rexen a interpretación en grupo. | MUB1.4.2. Canta pezas vocais propostas aplicando técnicas que permitan unha correcta emisión da voz.  MUB1.4.4. Adquire e aplica as habilidades técnicas e interpretativas necesarias nas actividades de interpretación adecuadas ao nivel. | CCEC |
| a  n | B1.14. Composición individual ou en grupo de cancións e pezas instrumentais. | B1.5. Amosar interese polas actividades de composición e respecto polas creación das súas compañeiras e compañeiros. | MUB1.5.1. Realiza composicións partindo de pautas previamente establecidas.  MUB1.5.2. Amosa unha actitude de superación e mellora das súas posibilidades e respecta as capacidades e as formas de expresión das súas compañeiras e compañeiros. | CSIEE |
| g  n  d  ñ | B1.15. Práctica de pezas musicais aprendidas a través da memorización e da lectura de partituras. | B1.6 Participar activamente e con iniciativa persoal nas actividades de interpretación, asumindo diferentes papeis, intentando concertar a súa acción coa do resto do conxunto, achegando ideas musicais e contribuíndo ao perfeccionamento da tarefa en común. | MUB1.6.1 Practica, interpreta e memoriza pezas instrumentais.  MUB1.6.3. Amosa apertura e respecto cara ás propostas do profesorado e das compañeiras e compañeiros.  MUB1.6.4 Practica as pautas básicas da interpretación. | CCEC  CSC |

|  |  |  |  |  |
| --- | --- | --- | --- | --- |
| Obxectivos | Contidos | Criterios de avaliación | Estándares de aprendizaxe | Competencias clave |
| **Bloque 2. Escoita** | | | | |
| n  ñ | B2.1. Utilización dos recursos necesarios para a comprensión da música escoitada.  B2.2. Identificación dos elementos da música e das súas características na audición e na análise de obras musicais. | B2.1. Identificar os instrumentos. | MUB2.1.1. Diferencia as sonoridades dos instrumentos individuais e dentro das orquestras. | CCEC |
| n | B2.4. Elementos que interveñen na construcción dunha obra musical: melodía, ritmo, tempo, dinámica, etc. | B2.2. Seguir distintos tipos de partituras no contexto das actividades musicais da aula como apoio ás tarefas de audición. | MUB2.1. Sigue partituras como apoio á audición. | CCEC |
| b  a | B2.5. Interese por desenvolver hábitos positivos e de respecto ás demais persoas durante a escoita. | B2.3. Valorar o silencio como condición previa para participar nas audicións. | MB2.3.1. Valora e aplica o silencio como elemento indispensable para a interpretación e a audición. | CSC |
| e  f  m | B2.7. Sensibilización e actitude crítica ante o consumo indiscriminado de música e a contaminación sonora. | B2.5. Identificar situacións do ámbito cotián nas que se produce un uso indiscriminado do son, analizar as súas causas e propor solucións. | MUB2.5.1. Toma conciencia da contribución da música á calidade da experiencia humana, amosando unha actitude crítica ante o consumo indiscriminado de música. | CSC |

|  |  |  |  |  |
| --- | --- | --- | --- | --- |
| Obxectivos | Contidos | Criterios de avaliación | Estándares de aprendizaxe | Competencias clave |
| **Bloque 3. Contextos musicais e culturais** | | | | |
| m  n | B3.1. A música ao servicio doutras linguaxes: corporal, teatral, cintematográfica, radiofónica ou publicitaria.  B3.2. Análise da música empregada en diferentes tipos de espectáculos e producións audiovisuais. | B3.1. Realizar exercicios que reflictan a relación da música con outras disciplinas. | MUB3.1.2.Distingue as diversas funcións que cumpre a música na nosa sociedade. | CCEC |
| n  ñ | B3.5. Utilización de diversas fontes de información para indagar sobre instrumentos, compositores/as, concertos e producións musicais en vivo e gravadas, tanto no patrimonio galego como da música occidental en xeral e doutras culturas. | B3.3. Apreciar a importancia do patrimonio cultural musical español e galego, e comprender o valor de conservalo e transmitilo. | B3.3.1. Valora e respecta a importancia do patrimonio musical español e galego. | CCEC |
| h  e | B.3.6. Valoración e exposición do feito musical e as súas opinións. | B.3.4. Valorar a asimilación e o emprego dalgúns conceptos musicais básicos necesarios á hora de emitir xuízos de valor ou “falar de música”. | MUS3.4.1. Emprega un vocabulario adecuado para describir percepcións e coñecementos musicais. | CCL |

|  |  |  |  |  |
| --- | --- | --- | --- | --- |
| Obxectivos | Contidos | Criterios de avaliación | Estándares de aprendizaxe | Competencias clave |
| **Bloque 4. Música e tecnoloxías** | | | | |
| e  n | B$.1. Utilización de dispositivos electrónicos, recursos de internet e software musical de distintas características para o adestramento auditivo, a escoita, a interpretación e a creación musical.  B4.3. Utilización das tecnoloxías da información nos procesos de creación musical. | B4.1. Utilizar recursos tecnolóxicos disponibles para gravar e reproducir música. | MUB4.1.1. Coñece algunhas das posibilidades que ofrecen as tecnoloxías e utliízaas como ferramentas para a actividade musical.  MUB4.1.2. Participa na produción musical demostrando o uso adecuado dos materiais relacionados, os métodos e as tecnoloxías. | CD  CSIEE |
| e  n | B4.6. O son e a música nos medios audiovisuais e nas tecnoloxías da información e da comunicación. Valoración dos recursos tecnolóxicos como instrumentos para o coñecemento da música e a satisfacción con ela. | B4.2. Utilizar de xeito funcional os recursos informáticos disponibles para a aprendizaxe e a indagación do feito musical. | MUB.4.2.1. Utiliza de xeito guiado as fontes e os procedementos apropiados para elaborar traballos sobre temas relacionados co feito musical. | CD |

### METODOLOXÍA DE APLICACIÓN

A metodoloxía, conforme ao que se establece no decreto de currículum de educación musical na ESO, debe ser adecuada ao enfoque curricular. Neste sentido, a metodoloxía será activa, dinámica e moi participativa, potenciando a autonomía dos alumnos na toma de decisións, buscando que aprendan por si mesmos e fomentando o traballo colaborativo.

Partirá dos coñecementos previos dos alumnos. Cada unidade didáctica iniciarase cunha serie de preguntas motivadoras para despertar o interese do alumnado relacionadas co que se tratará na mesma, así como cunha presentación dos seus contidos.

Ao longo de cada unidade o alumnado poderá avanzar cada un ao seu ritmo cos vídeos, audios, lecturas, actividades etc previstas, e ao final de cada unidade traballaranse os aspectos relacionados con interpretación, creación e gravación musical que dará pé ao traballo colaborativo en parellas, pequenos grupos ou gran grupo.

ATENCIÓN Á DIVERSIDADE (esquema de unidades didácticas e actividades)

As estratexias de atención á diversidade teñen como referencia os obxectivos de 2º ESO e estas medidas afectan á metodoloxía, á adecuación das actividades, á temporalización, á adaptación de técnicas, aos instrumentos de avaliación, e permitan acceder ao alumnado con necesidades específicas de apoio educativo ao currículo da etapa.

Con carácter xeral estas medidas terán como referencia os criterios de avaliación establecidos.

Música é unha materia para ir avanzando a distintos ritmos, que permite que cada alumna e alumno realice a súa aprendizaxe e as tarefas de escoita, interpretación, e traballo colectivo buscando cada un o seu papel, o seu ritmo e a súa contribución ao conxunto en función das súas capacidades e intereses.

As unidades teñen distinto tipo de actividades.

1. A actividade modelo é a que ten carácter xeral que en moitos casos poderá ser realizado polo conxunto do alumnado.
2. As actividades de profundización baseadas nunha maior esixencia e dificultade respecto á actividade modelo (denominadas “extra activity” e resaltadas cunha cor distinta).
3. Actividades que sobre a actividade modelo teñen unha menor dificultade: por exemplo, en preguntas de elección múltiples ou de desprego de palabras hai menos posibilidades entre as que escoller e polo tanto o seu enunciado e máis sinxelo.
4. Hai actividades de profundización de lectura, denominadas “Extra reading” e resaltadas cunha cor distinta.
5. Nas actividades de práctica instrumental e/ou vocal ofreceranse distintas opcións dentro do conxunto do grupo a fin de atender á diversidade.
6. De por si as actividades de creación (tanto de composición como de creación e edición de vídeos) atenden á diversidade: cada alumna/o ou pequenos grupos de alumnas/os poden elaborar as súas creacións co grado de dificultade co que se sintan cómodos e capaces de acadar. A profundización, por así dicilo, é sempre opcional pola natureza da actividade.

No referente á convivencia, a materia de música permite traballar este aspecto tan fundamental polo seu carácter de traballo colaborativo, en equipo e en gran grupo, sobre todo no referente ás actividades de práctica vocal/instrumental e creación musical.

Como xa apuntamos anteriormente, un obxectivo a desenvolver ao longo do proxecto ten especial referencia coa tolerancia, a toma de conciencia contra todo tipo de violencia e situación de inxusticia na sociedade, ou problemas actuáis: o racismo, a guerra, a homofobia, o cambio climático, etc.

### INSTRUMENTOS DE AVALIACIÓN PARA ALUMNADO E PROFESORADO

Concebimos a avaliación como un proceso contínuo e dinámico no que o alumnado é axudado a aprender a través da súa experiencia. A colaboración entre alumnado e profesor debe ser outro aspecto da avaliación e da autoavaliación. A autoavaliación debe ter unha aplicación coa vida real das alumnas e os alumnos, e outro aspecto da avaliación debe ser a observación por parte do profesorado das actividades tanto individuais como colectivas dos estudiantes.

En canto aos instrumentos de avaliación específicamente, inclúense preguntas para a autoavaliación; rúbricas en todas as unidades e na introdución para a avaliación por parte do profesor e tamén para a avaliación por parte do alumnado; traballos escritos elaborados polo alumnado; presentacións orais con o sen powerpoint; observación e autoobservación do cumplimento dos obxectivos e contidos na realización de actividades prácticas, tanto instrumentais, de canto, de composición, de grabación e edición, etc. Os materiais elaborados facilitarán a interacción entre alumnado e materiais ao incluír actividades interactivas de autovaliación.

## DESCRICIÓN DE CADA UNIDADE DIDÁCTICA

ACLARACIÓNS PARA O CONXUNTO DO PROXECTO

Este proxecto está ideado para unas **18/20 semanas de clase**, polo tanto para aproximadamente unas 40 horas. Dito isto, o formato no que está presentado permite ao profesorado modifícalo segundo as súas necesidades, polo que se pode recortar se é preciso. (Tamén se pode alongar: algunhas das actividades como a grabación de vídeos e a preparación dun festival pódense aproveitar durante moitas sesións!)

O proxecto componse dunha introdución (que xa inclúe actividades) e seis unidades. Cada unidade céntrase nun tema e pode incluír distintos elementos: preguntas sobre **coñecementos previos**, unha **explicación** do(s) tema(s) a tratar, **material motivador** en distintos soportes informáticos, **actividades de autoavaliación** de distinto tipo, **presentacións orais**, **traballos escritos**, **práctica instrumental e de canto**, actividades de **composición**, e creación de **vídeos**, entre outros.

Aproveitando o estudio da música no cine inclúense actividades para tratar **temas transversais** como o racismo, a homofobia, o sexismo, a violencia e a guerra, o coidado do medio ambiente, as relacións familiares, a pobreza, a presión da fama, etc.

Ao longo das unidades preséntanse unha escolma de vídeos dalgunhas das **bandas sonoras máis famosas** da historia do cine e do cine recente, con información básica sobre a película, o uso da música na mesma, o compositor, etc. Vanse incluíndo tamén actividades en distintos formatos para ir **repasando** estas bandas sonoras.

Atendendo á **diversidade** que existe en cada clase e tamén dunha zona a outra, nalgunhas actividades **facilítase a comprensión** tanto do inglés como dos contidos (con traducións, glosarios de vocabulario específicos, explicación en galego de vídeos, etc). Así mesmo, propóñense as denominadas “**Actividades extra**” que están ideadas para aqueles rapaces que rematan axiña o traballo anterior e precisan de máis retos. Están resaltadas en cor rosa.

Propóñense varias **películas** – *Amadeus, Shine, O pianista e Billy Elliot -* elexidas pola súa calidade, polo seu interese en temas transversais, e como non polo seu interesante uso da música- para visionar enteiras ou en parte en clase (ou que cada estudiante as visione ao seu ritmo, como prefira o profesorado). Inclúense propostas de temas para o debate en clase e/ou fichas de traballo.

No referente á **práctica instrumental**, somos conscientes de que a frauta doce é o instrumento que máis se usa nas clases de música por varias boas razóns: é un instrumento moi bo para tocar en grupo porque non se debe mirar ás mans para tocalo e polo tanto o estudiante pode mirar (con comodidade e mentres toca) á partitura, ao director/a e ao resto do grupo, o que favorece unha boa interpretación en gran grupo; é motivador para iniciar a aprendizaxe instrumental (queremos dicir que axiña se poden tocar melodías sinxelas); é accesible economicamente para as familias; e non pesa na mochila! De todos os xeitos, neste proxecto tamén se presentan facilidades para tocar outros instrumentos (teclados, guitarra, xilófonos, etc) a fin de poder facer arranxos en parellas, pequenos grupos e gran grupo.

Aproveitamos as **actividades de canto** para a práctica do inglés e tamén para indagar nalgúns temas interesantes como un inicio ás particularidades da tradución de poemas e cancións (en definitiva, a tradución literaria).

Utilízanse os “**Feedback**” para ofrecer información extra. Ás veces trátase da resolución a preguntas, ás veces de suxerencias para facer traballos ou analizar vídeos, e ás veces para ofrecer información extra ou de profundización.

Un dos fíos unificadores do proxecto é a organización dun **FESTIVAL**, chamado o **Film Music Fun Festival.** Boa parte da Unidade 6 está dedicada esta iniciativa. Ao longo das unidades suxírese ao alumnado que pode aproveitar as actividades realizadas en clase para usar neste festival, como por exemplo os arranxos musicais conseguidos; os vídeos elaborados; ou os traballos presentados en powerpoint, entre outros.

Finalmente, como apéndice da introdución e de cada unidade preséntase un **glosario de vocabulario, termos ou expresións inglés-galego** (*Useful vocab*) que se usaron nesa unidade e que poden ser de utilidades para o alumnado a fin de facilitar a comprensión dos textos.

**INFORMACIÓN POR UNIDADE**

**INTRODUCIÓN**

* Preséntanse os temas a tratar
* Introdución a algunhas bandas sonoras famosas (outro vídeo similar ao final pecha o círculo, esperando que os rapaces xa recoñezan mellor moitas delas),
* Ábrese un debate sobre o uso da música cun vídeo de *Jaws* e tamén se introduce a figura de John Williams.
* Primeira redacción sobre a música e o cine.
* Vídeo gracioso de Mr Bean que ten dobre función: escoitar de novo a banda sonora correspondente e animar o proxecto. Nalgunha unidade incluirase algún vídeo con toque humorístico de calidade co fin de manter **a motivación e a curiosidade** dos rapaces, así como contribuír á súa cultura xeral e para repasar algúns dos temas tratados na unidade.
* Primeiros exercicios de repaso, que serven de autoavaliación e tamén avaliación por parte do profesorado que observa a clase.
* Primeira práctica coa frauta. Inclúese tamén un vídeo motivador sobre a frauta que expón como este instrumento pode soar tan bonito coma calquer outro, e o reto que supón tocalo ben.

**UNIDADE 1: Os inicios do cine e da música no cine.**

* Tras unha introdución xeral hai unha actividade máis en profundidade sobre o compositor Scott Joplin
* Actividades de repaso
* Presentación en pequeno grupo sobre un compositor de música para o cine.
* Información sobre a primeira película con música e sobre o uso do “blackface” e actividades de repaso: presentación en parellas sobre o racismo no cine.
* Práctica instrumental de pezas doadas a primeira vista.
* Os problemas técnicos da chegada do son ao cine a través de *Singin’ in the Rain*: actividade de clase, crear o voso propio lip-dub.
* Continuamos coa presentación dalgunhas das máis famosas bandas sonoras.
* Actividade de escritura de partituras utilizando o programa “Musescore”.

**UNIDADE 2: Clasificación da música no cine I – música diexética e non diexética**

* Pequena explicación e vídeo explicativo co texto transcrito para asegurar a comprensión do mesmo.
* Música diexética e non diexética: exemplos coñecidos.
* Actividades de repaso
* Práctica musical: tocar e cantar o tema de *Titanic.* Práctica de tradución inglés-galego.
* Interpretación musical en gran grupo.
* Actividade de profundización da historia do *Titanic* e aproveitamento disto para a práctica musical dunha peza clásica.
* Os musicais: actividades de coñecemento previo e visionado dalgúns dos máis coñecidos.
* Actividades de profundización: *The Sound of Music*, práctica de tradución inglés-galego, e actividade de memorización. Guido de Arezzo.
* Vídeo gracioso de Morecambe and Wise sobre *Singin’ in the Rain.*

**UNIDADE 3: Clasificación da música no cine II – bandas sonoras orixinais e non orixinais**

* Exemplos de bandas orixinais
* Actividade en profundidade sobre John Williams, incluíndo actividades de repaso e actividade escrita sobre unha entrevista co compositor.
* Práctica sobre o vocabulario en inglés da linguaxe musical incluíndo unha competición en gran grupo
* Exemplos de bandas sonoras non orixinais
* O uso da música clásica no cine: exemplos e actividades de repaso.
* Escribir un rap en pequenos grupos: interpretación da letra dun rap.
* Actividades sobre dúas películas con protagonismo da música clásica: *Amadeus* e *Shine*

**UNIDADE 4: As funcións da música no cine**

* Breve introducción.
* Dúas técnicas comúns: o *leitmotif* e o *Mickey-Mousing,* con sendos vídeos, tradución do texto dos mesmo e actividade extra de pronunciación.
* Repaso cunha páxina da BBC.
* Actividades de repaso.
* Actividade escrita: análise do uso da música nunha escena de *Toy Story.*
* Práctica instrumental: *Os picapedra.*
* Actividade extra de lectura
* Como a música pode cambiar o ambiente e o significado dunha escena: voto de clase, vídeo e explicación en galego das ideas principais.
* Actividade escrita: comentar o uso da música nunha escena de *Good Morning, Vietnam.*
* Actividade de clase: presentación conxunta sobre Louis Armstrong.
* Práctica de composición co programa Musescore.

**UNIDADE 5: Creación dunha banda sonora**

* Práctica co editor de vídeos de YouTube.
* Coñecer o programa Lightworks.
* Creación dun vídeo curto en pequenos grupos utilizando distintas bandas sonoras para a mesma escena.
* A música no cine español: un pouco de historia, Carlos Saura.
* Compositores españoles de música cinematográfica: Alberto Iglesias y Alejandro Amenábar.
* A música no cine galego: historia.
* Estudio en profundidade de *O que arde* e o uso da música neste filme galego.
* Actividades extras/de profundización, aproveitando a banda sonora de *O que arde:* entrevista en inglés con Oliver Laxe e os castrati.
* Actividades de repaso.
* Última colección de bandas sonoras famosas.
* Actividade de práctica musical: tocar Axel F. (da banda *Beverly Hills Cop).*

**UNIDADE 6: Últimas actividades e o a organización do festival sobre a música no cine**

* Proposta de visionado dunha de dúas películas (ou as dúas, dependendo do tempo disponible; pode ser en gran grupo en clase ou individualmente nas casas) con actividades sobre o uso da música nas mesmas: *O pianista* e *Billy Elliot.*

**Ficha de suxerencias para as respotas á ficha de *O pianista:***

|  |  |  |  |  |
| --- | --- | --- | --- | --- |
| SUXERENCIAS PARA AS RESPOSTAS  A) 1)   |  |  | | --- | --- | | **Música diexética** | **Música non diexética** | | \* A música tocada polo pianista na radio polaca cando a bombardean  \* Os músicos que tocan na rúa cando os soldados fan bailar aos vellos, minusválidos, etc.  \* El toca na cafetería  \* Cantan andando pola neve en fin de ano, forzados polos soldados  \* Escoita música ao outro lado da parede onde está agachado  \* A súa ex noiva toca o cello (Bach)  \* Imaxina que toca o piano  \* Os altavoces dos polacos ao final da guerra  \*Toca un concerto ao final | \* Soa música de orquestra cando constrúen o muro  \* Soa unha triste melodía nun instrumento de vento cando espera que solten ao seu irmán  \* Soa música cando o 15 de marzo de 1942 os xudeos son levados aos trens, cruzando a ponte  \* Soa outra vez a triste melodía cando el volve só ao gueto  \* Escóitase música de orquestra sombría cando arden os edificios |   2) a) Exemplos de como os soldados alemáns comezan a discriminar aos xudeus:  - Non poden ter cartos na casa; teñen que levar un distintivo no brazo; mandan ao pai do pianista camiñar pola calzada; en 1940 teñen que ir todos ao gueto; etc.  b) Exemplos de solidariedade que se ven durante o filme:  - A noiva non quere entrar nos locais que non permiten a xudeos; un amigo axúdao para non ter que subir ao tren; axúdanse entre eles baixo os nazis (pásanlle unha pistola, por exemplo); a familia polaca axuda para que se agache; a familia da noiva tamén o axuda; a actitude do capitán alemán ao final, etc.  B)   1. En que ano comezan os acontecementos? 1939. 2. Que noticia escoita a familia pola radio? Inglaterra declara a guerra a Alemania e espérase que Francia axiña fará o mesmo. 3. Que instrumento toca a noiva de Szpilman? Ela e xudea? Que opina ela sobre o que están a facer os soldados alemáns? O cello; non; pensa que é absurdo, vergonzoso, bótase a chorar. 4. Dá un exemplo de como os nazis utilizan a música de xeito cruel: Cando fan bailar aos vellos e minusválidos na rúa para mofarse deles. 5. Que pasa no ano 1942 á familia do pianista? Onde é enviada polos nazis? Aos campos de concentración nos trens. 6. Como escapa Szpilman? En que traballa despois? Axúdao un amigo; traballa para os nazis na construción. 7. Por que se pode dicir que a música salva ao pianista? Literalmente, porque ao capitán conmóvelle a   actuación de Szpilman e por iso lévalle comida e déixalle o seu abrigo. En sentido non literal, axúdao a seguir adiante imaxinando a música en momentos duros.  C) 1) A música é do máis bonito que hai; significa creación, arte, respecto, fermosura, vida. A guerra significa violencia, morte, abuso, ruído, o exterminio do ser humano. Así, a utilización de música na película, coas fermosas melodías de Chopin e doutros autores (Beethoven, Bach) contrasta coa crueldade do réxime nazi. Hai momentos en que Polanski resalta isto con especial intensidade: cando Szpilman escoita música ao outro lado do seu piso, inmediatamente se escoitan tiros abaixo na rúa. Noutro momento que se escoita música no piso, el está famélico e desesperado buscando algo de comida polos armarios. Hai outros detalles simbólicos ou significativos: por exemplo, ao pai quítanlle o violín cando sube ao tren para ir aos campos de concentración. Polanski tamén utiliza o silencio: de feito, hai bastante pouca música non diexética e a miudo prefire o silencio para resaltar a soidade e a tristura da situación na que se atopa Szpilman.  2) Opinión libre. |

* Concurso de clase: escoitar un popurrí de bandas sonoras e acertar as máximas posibles.
* Votación: presentación por parellas das súas tres bandas sonoras favoritas, e finalmente votación en clase das primeiras tres favoritas entre todas elas.
* Elaboración dun powerpoint para o festival: “As nosas bandas sonoras favoritas”.
* Derradeira pregunta para debatir en clase: “Unha película funcionaría sen música?” Clips con dous exemplos: *I, Daniel Blake* de Ken Loach e *Os paxaros* de Alfred Hitchcock. Conversa posterior sobre o efecto que ten a intencionada falta de música nestas escenas.

ACTIVIDADE FINAL: FILM MUSIC FUN FESTIVAL

Proponse a organización dun festival para amosar á comunidade educativa e a pais/titores (se así se considera e se é posible) o traballo realizado durante este proxecto.

A énfase está posta sobre a auto organización por parte dos rapaces de xeito que traballen valores como a iniciativa, o traballo en equipo, a responsabilidade e a creatividade. Así, danse pautas para a planificación e realización do festival paso a paso, sempre baixo a supervisión do profesorado de Música e co permiso da dirección do instituto.

Inclúese unha rúbrica para a avaliación desta importante actividade que pode usar tanto o profesorado como o alumnado (autoavaliación). A nota para esta actividade correspondería na súa inmensa maior parte, segundo esta proposta, a valores como a colaboración, o traballo en equipo, a iniciativa, etc., aínda que tamén se valorará a creatividade, a musicalidade e a capacidade técnica (no caso daqueles alumnos que colaboran a través da proxección de vídeos ou powerpoints, son, iluminación, etc).